<classify> SERIKALI ya Tanzania imeshinda kesi ya madai ya Dola za Marekani 55,099,171.66 iliyofunguliwa nchini Marekani na familia ya marehemu Vipula Valambhia.Kesi hiyo ya madai namba 1:18-CV-370 TSC ilifunguliwa Februari 12, 2018 dhidi ya Serikali ya Jamhuri ya Muungano wa Tanzania katika Mahakama ya District Court of Columbia nchini Marekani. Kwa mujibu wa taarifa iliyotolewa na Ofisi ya Wakili Mkuu wa Serikali, walalamikiwa wengine katika kesi hiyo walikuwa Benki Kuu ya Tanzania BoT na Wizara ya Ulinzi na Jeshi la Kujenga Taifa.Taarifa hiyo ya Ofisi ya Wakili Mkuu wa Serikali ilisema katika shauri hilo, walalamikaji ambao wote ni raia wa Marekani, kwenye madai yao, waliiomba Mahakama ya Marekani kupitia Sheria ya Marekani iitwayo Uniform Foreign- Country Money Judgments Recognition Act, DC Codes, itambue na kutoa amri ya kukazia malipo ya fedha kiasi cha Dola za Marekani 55,099,171.66 zilizoamriwa na Mahakama Kuu ya Tanzania mwaka 2003. Walalamikaji walidai kiasi hicho cha fedha kilipaswa kilipwe tangu Juni 4, 2001 pamoja na riba ya asilimia saba kila mwaka. Hivyo, wakati wa kufungua shauri hilo, Februari, 2018, deni halisi lilikuwa Dola za Marekani 64,500,750.87.Katika shauri hilo walalamikaji ambao ni Vipula Valambhia, Priscilla Valambhia, Bhavna Valambhia, Punita Valambhia na Krishnakant Valambhia ambao ni mjane na watoto wanne wa marehemu Valambhia aliyefariki mwaka 2005 nchini Marekani, waliwakilishwa na wakili kutoka Kampuni ya Parenti Law PLLC ya Texas, Marekani.Taarifa hiyo ilisema walalamikaji hao wote ni raia wa Marekani na wakati wakifungua kesi hiyo, walikuwa wanaishi Houston, Texas Marekani. Imeelezwa kuwa madai katika shauri hilo yalitokana na mkataba wa ununuzi wa vifaa vya kijeshi kati ya Kampuni ya Transport Equipment Ltd TEL ya marehemu Valambhia na Serikali ya Tanzania. Mkataba huo uliokuwa unahusu ununuzi wa vifaa vya jeshi uliingiwa miaka ya 1980 na Kampuni ya TEL ilikuwa ikidai haijakamilishiwa malipo yote ya fedha zitokanazo na mkataba huo, hivyo kampuni hiyo iliamua kufungua kesi namba 210 ya mwaka 1989 iliyotolewa uamuzi na mahakama za Tanzania. Serikali ya Tanzania ilishawasilisha utetezi wake kupinga shauri hilo Julai 13, 2018.Katika utetezi wake, Serikali ya Tanzania ilipinga madai hayo ya familia ya Valambhia kwa kuwa yalifunguliwa kinyume cha sheria na taratibu za Sheria ya Marekani inayotambua na kuruhusu kukazia hukumu za kimahakama zitokanazo na mahakama za nchi nyingine Recognisation and Enforcement of Foreign Judgments nchini Marekani.Kwa mujibu wa Ofisi ya Wakili Mkuu wa Serikali, Serikali ya Tanzania ilieleza kuwa ina kinga ya kisheria kama Nchi kufunguliwa madai ya kukazia hukumu za kimahakama nchini Marekani, kinga hiyo inatambulika chini ya Sheria ya Marekani iitwayo Foreign Sovereign Immunities Act, 28 U.SC. 1602. FSIA or Act. Baada ya kusikiliza shauri hilo, Machi 31, 2019, Mahakama ya District Court of Columbia nchini Marekani chini ya Jaji Tanya Chutkan, ilitoa uamuzi wake na kuamua kuwa madai yaliyowasilishwa na familia ya Valambhia hayakuhusisha shughuli za kibiashara zilizofanyika nchini Marekani kama ambavyo Sheria ya Marekani ya Uniform Foreign-Country Money Judgments Recognition Act, inavyotaka.Kutokana na hilo, walalamikaji walikiri kupitia maelezo yaliyowaslishwa mahakamani hapo kuwa shauri hilo linahusisha suala lililofanyika nje ya Marekani baina ya kampuni ambayo siyo ya Kimarekani na Serikali ya Tanzania. Katika mazingira hayo, mahakama iliafikiana na hoja za upande wa Serikali ya Tanzania kuwa madai ya familia ya marehemu Valambia hayana msingi kisheria na kuwa walalamikaji hawakustahili kufungua kesi ya namna hiyo nchini Marekani, hivyo kesi hiyo ilifutwa mahakamani hapo na kwa ushindi upande wa Tanzania.  <topic>: kitaifa 